Lene Espersen (KF), 2005-11-16:
Forespørgselsdebatten i dag er en god anledning til at gøre status over det danske samfunds terrorberedskab i bred forstand.
Siden den 11. september 2001 har der bestået et generelt forhøjet trusselsniveau i den vestlige verden og i forhold til vestlige interesser, og terrorhandlingerne i Madrid i marts 2004 og i London i juli måned i år har vist, at også de europæiske lande er sårbare over for den internationale terrorisme.
Terrorismen er en trussel mod den enkelte, det danske samfund og de værdier, det bygger på.
For regeringen er det derfor afgørende, at vi gør, hvad vi kan for at forebygge og bekæmpe terrorhandlinger.
Det kræver en bredspektret indsats, der bl.a. omfatter integrationsområdet og det udenrigspolitiske område.
Men en vigtig del af indsatsen må nødvendigvis være knyttet til politiets og efterretningstjenesternes virksomhed.
Vi skal sikre, at myndighederne har de nødvendige redskaber til både at indhente efterretningsmæssige oplysninger og efterforske og strafforfølge terrorhandlinger, ligesom det er afgørende, at vi sikrer det nødvendige beredskab til at håndtere og begrænse følgerne af eventuelle terrorhandlinger.
Samtidig skal vi, som også statsministeren flere gange har understreget, sikre den rette balance mellem sikkerhed og retssikkerhed.
Vi har allerede siden terrorhandlingerne i USA den 11. september 2001 taget en lang række initiativer for at styrke indsatsen mod terrorisme, herunder i form af den såkaldte antiterrorpakke, som et bredt flertal her i Folketinget vedtog i maj 2002.
Som statsministeren allerede har været inde på, fandt vi i regeringen imidlertid anledning til at foretage en samlet gennemgang og vurdering af det danske samfunds indsats og beredskab over for terrorhandlinger i lyset af begivenhederne i London.
Arbejdsgruppens rapport indeholder som bekendt 49 anbefalinger, som efter arbejdsgruppens opfattelse kan komme på tale for at styrke indsatsen og beredskabet mod terror.
Der er tale om en bred vifte af forslag, der berører flere ministerområder.
Jeg vil gerne benytte lejligheden her i dag til at sige, at jeg synes, at arbejdsgruppens rapport udgør et rigtig godt grundlag for det videre arbejde.
I handlingsplanen er det for hver enkelt anbefaling angivet, hvordan regeringen vil arbejde videre med anbefalingerne.
Som det fremgår af handlingsplanen, vil en række af initiativerne kunne gennemføres administrativt, mens andre kræver ny lovgivning.
Regeringen vil derfor i foråret 2006 fremsætte en række lovforslag som led i en antiterrorpakke.
Endelig er der enkelte af arbejdsgruppens forslag, som kræver yderligere overvejelser og udredningsarbejde, før regeringen kan tage politisk stilling.
Jeg vil ikke her gennemgå alle initiativerne i regeringens handlingsplan et for et, det tillader tiden heller ikke, men vil fremhæve nogle centrale forslag inden for Justitsministeriets område, som efter min opfattelse er væsentlige for at sikre en effektiv forebyggelse og bekæmpelse af terrorhandlinger.
Jeg vil også komme ind på den kritik, der navnlig fra it- og telebranchens side er rettet mod nogle af arbejdsgruppens anbefalinger på it- og teleområdet.
De internationale erfaringer viser, at det er af central betydning, at oplysninger udveksles på tværs af myndighedsskel for at sikre det bedst mulige grundlag for at vurdere den til enhver tid værende trusselssituation.
Et af de initiativer, som regeringen derfor allerede har besluttet sig for at iværksætte, er etableringen af et nyt center for antiterroranalyse i Politiets Efterretningstjeneste, der skal bestå af medarbejdere fra PET, fra Forsvarets Efterretningstjeneste, fra Udenrigsministeriet og en række andre myndigheder.
Etableringen af centeret skal sikre et endnu tættere samarbejde imellem efterretningstjenesterne og andre myndigheder med henblik på at udarbejde samlede og tværgående analyser og vurderinger af terrortrusler mod det danske samfund.
Med henblik på at styrke den nationale operative indsats på terrorområdet vil regeringen endvidere tage initiativ til at overføre hovedparten af Rigspolitichefens Nationale Efterforskningsstøttecenter, i daglig tale kaldet NEC, til PET.
Ud over at styrke den operative indsats på terrorområdet vil det sikre, at den alvorligste organiserede kriminalitet bliver håndteret af en ny og større organisation, der vil have en større samlet tyngde end de to afdelinger i dag.
Det er i den forbindelse vigtigt, at der fastsættes klare kriterier, der afgrænser de særlig alvorlige former for organiseret kriminalitet, som PET herefter vil skulle beskæftige sig med.
Ændringerne af reglerne vil blive forelagt for Folketingets Kontroludvalg i overensstemmelse med loven om Kontroludvalget fra 1988.
Det er også afgørende for effektiviteten af PET’s arbejde, at tjenesten bl.a. har adgang til relevante oplysninger om tjenestens såkaldte målpersoner.
Regeringen vil derfor arbejde videre med at konkretisere arbejdsgruppens anbefalinger af ved en lovændring at forbedre PET’s muligheder for at indhente nødvendige oplysninger fra andre offentlige myndigheder.
Der kan f.eks. være tale om at indhente oplysninger fra et socialkontor eller et uddannelsessted om en mistænkt persons opholdssted, hvis opholdsstedet er ukendt, men PET har grund til at antage, at den pågældende lejlighedsvis henvender sig på socialkontoret eller møder op på det pågældende uddannelsessted.
Det er også nødvendigt med nye og mere tidssvarende retningslinjer for PET’s interne behandling af informationer om personer og organisationer.
PET’s efterforskning og løbende efterretningsmæssige overvågning er bl.a. karakteriseret ved, at mange forskelligartede oplysninger over tid som et puslespil skal stykkes sammen til et samlet billede.
Det er derfor helt nødvendigt, at PET får mulighed for at sikre et bedre overblik over og en bedre udnyttelse af de oplysninger, som PET allerede har indsamlet.
De nye administrative retningslinjer skal derfor bl.a. sikre, at det er muligt at anvende elektronisk søgning i alle de informationer, som PET ligger inde med, og at dele informationerne på tværs i PET’s organisation.
Et andet område, som det er vigtigt at se nærmere på, er tv-overvågning.
Som jeg tidligere har givet udtryk for, er jeg positiv over for øget og forbedret tv-overvågning, navnlig af trafikknudepunkter og andre steder, hvor der jævnligt færdes eller samles mange mennesker.
Det er samtidig klart, at en sådan øget tvovervågning giver anledning til principielle overvejelser.
Det er også derfor, regeringen har besluttet at vente med at tage politisk stilling til arbejdsgruppens anbefaling om, at kommuner som noget helt nyt efter forelæggelse for politiet skal kunne foretage tv-overvågning i kriminalitetsforebyggende øjemed af frit tilgængelige steder, indtil det såkaldte tv-overvågnings-udvalg under ledelse af landsdommer Henrik Waaben har haft lejlighed til at udtale sig herom.
De to øvrige anbefalinger på tv-overvågnings-området går ud på, dels at politiet skal kunne henstille til offentlige myndigheder og private at udnytte deres muligheder for at foretage tv-overvågning, dels at politiet skal kunne give offentlige myndigheder og private pålæg om, at en allerede etableret eller planlagt tvovervågning skal overholde nærmere angivne krav med hensyn til optagelsernes kvalitet, opbevaring m.v.
Disse to anbefalinger vil regeringen arbejde videre med, så et lovforslag herom kan indgå i regeringens antiterrorpakke i foråret.
Et vigtigt led i gennemgangen af det danske samfunds beredskab over for terror er at sikre, at politiet, herunder PET, har de redskaber, der skal til for at forebygge terrorhandlinger og for at opklare forbrydelser.
Vi skal navnlig sikre, at politiets efterforskningsmidler følger med den teknologiske udvikling, og at de følger med udviklingen i terrortruslen mod Danmark.
Det gælder ikke mindst inden for it- og teleområdet.
Der har i pressen i de seneste dage været meget fokus på netop disse anbefalinger, og derfor vil jeg gerne benytte lejligheden til at slå to ting fast: For det første er en ajourføring af politiets efterforskningsmuligheder på dette område meget vigtigt for at styrke indsatsen og beredskabet mod terror.
For det andet skal vi være klar over, at dette ikke kun er et spørgsmål om at ændre eller tilføje nogle bestemmelser i retsplejeloven eller i telelovgivningen, men nok så meget, at vi i et konstruktivt samspil med it- og telebranchen sikrer os, at de nye kommunikationsformer, som den teknologiske udvikling giver mulighed for, ikke svækker politiets efterforskningsmuligheder.
Arbejdsgruppen gør selv i sin rapport opmærksom på, at gennemførelsen af gruppens anbefalinger kan forudsætte udvikling af nye tekniske løsninger, og at der i den konkrete udmøntning af anbefalingerne kan tages højde bl.a. for de omkostninger, der vil være forbundet med udmøntningen.
Det er mit håb og min forventning, at it- og telebranchen, når vi skal til nærmere at konkretisere anbefalingerne, vil leve op til sit samfundsansvar ved ikke kun at se problemer, men derimod samarbejde konstruktivt om at finde løsninger på de udfordringer, vi står over for.
En enkelt af arbejdsgruppens anbefalinger på dette område har givet anledning til mere principielle betænkeligheder.
Jeg vil snarest bede Strafferetsplejeudvalget om en udtalelse om anbefalingen, og regeringen vil herefter tage politisk stilling til forslaget.
Som jeg nævnte indledningsvis, er det afgørende for regeringen, at vi gør, hvad vi kan for at forebygge og bekæmpe terrorhandlinger, og jeg vil gerne fremhæve, at et vigtigt element i den forbindelse er, at vi gør arbejdet hurtigt, at vi gør det målrettet, og at vi gør det effektivt.
Derfor har regeringen også lagt vægt på, at arbejdet med de enkelte initiativer gennemføres hurtigst muligt.
Som et eksempel kan jeg nævne, at vi, som det fremgår af handlingsplanen, straks vil tage fat på at etablere et nyt center for antiterroranalyse i PET, med henblik på at der inden årets udgang kan forelægges et oplæg for regeringens sikkerhedsudvalg.
Vi vil da også straks tage fat på at udarbejde nye retningslinjer for PET’s interne behandling af informationer om personer og organisationer med det sigte, at de nye retningslinjer kan være på plads i løbet af første halvår af 2006.
Vi vil ligeledes straks gå i gang med at forberede den antiterrorpakke, der i handlingsplanen er programsat i foråret, og som det fremgår af handlingsplanen, vil antiterrorpakken bl.a. omfatte så centrale emner som tv-overvågning, teleområdet og PET’s adgang til oplysninger fra andre offentlige myndigheder.
Med denne krævende tidsplan har regeringen lagt vægt på, at befolkningen skal kunne have tillid til, at der i indsatsen mod terror udvises rettidig omhu.
Jeg håber, at der med denne gennemgang og den fremlagte handlingsplan nu også foreligger et overblik over de initiativer, regeringen anser for nødvendige for at styrke indsatsen mod terrorisme, og jeg ser frem til at drøfte de forskellige initiativer og deres udmøntning her i Folketinget.
Jeg håber meget, at der, som det også var tilfældet med antiterrorpakken fra 2002, kan skabes et bredt flertal for de lovforslag, som regeringen vil fremsætte.
Med det sigte vil jeg gerne sige til de partier, der ligesom regeringen ønsker en styrkelse af terrorberedskabet med udgangspunkt i den fremlagte handlingsplan, at regeringen vil være meget parat til at gennemgå og drøfte de forskellige lovforslag, inden de fremsættes i Folketinget.